

**ประกาศมหาวิทยาลัยธรรมศาสตร์**

**เรื่อง การกำหนดให้พื้นที่มหาวิทยาลัยธรรมศาสตร์เป็นเขตปลอดบุหรี่**

**---------------------------**

โดยที่กระทรวงสาธารณสุข กระทรวงการอุดมศึกษา วิทยาศาสตร์ วิจัยและนวัตกรรม สมาพันธ์เครือข่ายแห่งชาติเพื่อสังคมไทยปลอดบุหรี่และมหาวิทยาลัยธรรมศาสตร์ ได้มีข้อตกลงความร่วมมือ  
ให้สถานศึกษาระดับอุดมศึกษาเป็นพื้นที่ปลอดบุหรี่ และประกาศกระทรวงสาธารณสุข เรื่อง กำหนดประเภทหรือชื่อของสถานที่สาธารณะ สถานที่ทำงาน และยานพาหนะ ให้ส่วนใดส่วนหนึ่งหรือทั้งหมดของสถานที่และยานพาหนะเป็นเขตปลอดบุหรี่ หรือเขตสูบบุหรี่ในเขตปลอดบุหรี่ พ.ศ. ๒๕๖๑ กำหนดให้สถานศึกษาระดับอุดมศึกษาเป็นสถานที่สาธารณะที่ให้มีการคุ้มครองสุขภาพของผู้ไม่สูบบุหรี่ นั้น

อาศัยอำนาจตามความในมาตรา ๓๙ (๑) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ อธิการบดีจึงออกประกาศไว้ดังนี้

๑. ให้ทุกพื้นที่ในมหาวิทยาลัยธรรมศาสตร์เป็น “เขตปลอดบุหรี่”

๒. ให้กองบริหารศูนย์ท่าพระจันทร์ กองบริหารศูนย์รังสิต กองบริหารศูนย์ลำปาง   
และกองบริหารศูนย์พัทยา จัดให้มีเครื่องหมายแสดงไว้ให้เห็นได้โดยชัดเจนว่ามหาวิทยาลัยธรรมศาสตร์  
เป็นเขตปลอดบุหรี่

๓. ให้กองบริหารศูนย์ท่าพระจันทร์ กองบริหารศูนย์รังสิต กองบริหารศูนย์ลำปาง   
และกองบริหารศูนย์พัทยา กำหนดให้มีเขตพื้นที่สูบบุหรี่โดยคำนึงถึงการระบายอากาศที่เหมาะสม   
ไม่ก่อให้เกิดความเดือดร้อนรำคาญแก่ผู้อื่นและแสดงเครื่องหมายเขตสูบบุหรี่ให้ชัดเจนในพื้นที่ของมหาวิทยาลัยธรรมศาสตร์

๔. ผู้ใดฝ่าฝืนสูบบุหรี่ในเขตปลอดบุหรี่ ต้องมีโทษปรับไม่เกิน ๕,๐๐๐ บาท ทั้งนี้ โดยเป็นไปตามพระราชบัญญัติควบคุมผลิตภัณฑ์ยาสูบ

ทั้งนี้ตั้งแต่บัดนี้เป็นต้นไป

ประกาศ ณ วันที่ ๓๐ สิงหาคม พ.ศ.๒๕๖๕

(รองศาสตราจารย์ เกศินี วิฑูรชาติ)

อธิการบดี